Cwpan y Byd Pêl-droed 1958

Cynhaliwyd Cwpan y Byd Pêl-droed 1958 yn Sweden rhwng 8 Mehefin a 29 Mehefin 1958. Dyma oedd y chweched tro i'r gystadleuaeth gael ei chynnal. Llwyddodd Sweden i ennill yr hawl i gynnal y bencampwriaeth yn ystod cyfarfod Cyngres Fifa yn Rio de Janeiro yn ystod Cwpan y Byd 1950 yn Brasil gan ddod â'r arfer o symud y twrnament rhwng yr Americas ac Ewrop am yn ail, i ben. Roedd Sweden yn sicr o'u lle yn y rowndiau terfynol fel y sawl oedd yn cynnal y twrnament, gyda Gorllewin Yr Almaen hefyd yn ymuno â nhw yn y rowndiau terfynol fel y deiliaid. Cafwyd 53 o wledydd eraill yn ceisio am 14 lle yn y rowndiau terfynol - y nifer fwyaf ers sefydlu'r gystadleuaeth ym 1930. Dyma oedd y tro cyntaf i Gymru, Gogledd Iwerddon a'r Undeb Sofietaidd gyrraedd y rowndiau terfynol a hefyd y tro cyntaf - a hyd yma yr unig dro - i bedair gwlad Ynysoedd Prydain - Cymru, Gogledd Iwerddon, Lloegr ac Yr Alban - ymddangos yn yr un twrnament.